B4-0651/95

Ψήφισμα σχετικά με τη διεθνή δράση των γυναικών κατά της πείνας στο Μπίχατς, μετά την επανάληψη των συγκρούσεων στη Βοσνία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στη Βοσνία-Ερζεγοβίνη, και ιδιαίτερα τα ψηφίσματα της 17ης Νοεμβρίου 1994 για το θέμα αυτό ((ΕΕ C 341 της 5.12.1994, σ. 124)) και της 16ης Μαρτίου 1995 για την Κροατία ((ΣΠ της ημερομηνίας αυτής, Μέρος ΙΙ, σημίο 14)),

Α. έχοντας υπόψη τη Χάρτα του ΟΗΕ, που θεσπίζει το δικαίωμα αυτοδιάθεσης των κρατών μελών, και τα ψηφίσματα του Συμβουλίου Ασφαλείας του ΟΗΕ που ορίζουν τις ζώνες ασφαλείας στο έδαφος της πρώην Γιουγκοσλαβίας,

Β. έχοντας υπόψη τη Σύμβαση της Γενεύης του 1951 σχετικά με την προστασία των αμάχων σε καιρό πολέμου και τα συμπληρωματικά πρωτόκολλά της του 1977,

Γ. έχοντας υπόψη τη συνεδρίαση των εμπειρογνωμόνων της ομάδας επαφής στις 27 Μαρτίου 1995,

Δ. εκφράζοντας την έντονη ανησυχία του μήπως ο προσεχής τερματισμός της ανακωχής μεταξύ των Βοσνίων και Σέρβων μαχητών και η επανάληψη των εχθροπραξιών οδηγήσουν εκ νέου σε αιματηρή σύγκρουση, η οποία θα αποβεί εις βάρος της ειρήνης και της ασφάλειας στην Ευρώπη,

Ε. λαμβάνοντας υπόψη ότι τα περισσότερα θύματα των ένοπλων συγκρούσεων συγκαταλέγονται μεταξύ του άμαχου πληθυσμού, ο οποίος αποτελείται κυρίως από γυναίκες και παιδιά που αντιπροσωπεύουν το 65% των προσφύγων και των εκτοπισμένων και η τύχη των οποίων εξαρτάται από τη διεθνή ανθρωπιστική βοήθεια,

ΣΤ. υπενθυμίζοντας ότι στο μουσουλμανικό θύλακα του Μπίχατς στη Βοσνία, λόγω του γεγονότος ότι εδώ και ένα μήνα οι αυτονομιστές της Κράϊνας περικυκλώνουν και παρεμποδίζουν τις ανθρωπιστικές αποστολές, 200.000 άμαχοι απειλούνται από την πείνα και τον υποσιτισμό σύμφωνα με το ΠΕΠ (Παγκόσμιο Επισιτιστικό Πρόγραμμα του ΟΗΕ), και ότι μόνο 900 τόνοι τροφίμων από τους 2.000 που απαιτούντο για τον μήνα Φεβρουάριο 1995, μπόρεσαν να διατεθούν στο θύλακα, γεγονός που συνιστά σοβαρή απειλή κατά των στοιχειωδέστερων δικαιωμάτων των πληθυσμών για ζωή και επιβίωση,

Ζ. επισημαίνοντας το γεγονός ότι η πρωτοβουλία «Δράση κατά της πείνας στο Μπίχατς», ανθρωπιστική αποστολή 29 φορτηγών αυτοκινήτων και πολλών ασθενοφόρων, που έχει αναληφθεί από την Ομάδα γυναικών Τρεζνέβσκα - η πρόεδρος της οποίας, Νίνα Κάντιτς, είχε αποκαλύψει την ύπαρξη μαζικών και συστηματικών βιασμών - την Ένωση Ζένα Μπιχ και, για τη Γαλλία, την Ένωση Γυναικών για τη Δημοκρατία - η οποία έχει συμπαρασταθεί ήδη από την αρχή της δράσης τους - μολονότι έτυχε της βοήθειας και της υποστήριξης εκ μέρους γυναικών από όλο τον κόσμο, προκειμένου να σπεύσει σε βοήθεια των αμάχων του Μπίχατς, και αναχώρησε στις 25 Μαρτίου 1995, εξακολουθεί να παρεμποδίζεται έως σήμερα από τις σερβικές δυνάμεις στα περίχωρα της πόλης,

1. καταδικάζει δριμύτατα την τακτική των Σέρβων της Βοσνίας που παρεμποδίζουν συστηματικά όλες τις ανθρωπιστικές αποστολές που προορίζονται για τους αμάχους της περιοχής, παραβιάζοντας τη Σύμβαση της Γενεύης σχετικά με την προστασία των αμάχων και το πρωτόκολλό της σχετικά με τις μη διεθνείς ένοπλες συγκρούσεις[semigr ]

2. υπενθυμίζει ότι η ανθρωπιστική βοήθεια δεν μπορεί να εξαρτάται από πολιτικές εκτιμήσεις και ζητεί από τη διεθνή κοινότητα να αναλάβει τις υποχρεώσεις της επιτυγχάνοντας το σεβασμό της κατάπαυσης του πυρός και των ζωνών ασφαλείας και αποκρούοντας τις επιθέσεις που έχουν στόχο τους αμάχους[semigr ]

3. απαιτεί να διασφαλισθεί η διάθεση της βοήθειας που προορίζεται κυρίως για τις γυναίκες και τα παιδιά και καλεί τον Παγκόσμιο Οργανισμό Υγείας, την Ύπατη Αρμοστεία για τους Πρόσφυγες και τους άλλους θεσμικούς φορείς να φέρουν εις πέρας την αποστολή τους[semigr ]

4. εκφράζει την επιθυμία να μπορέσει να πραγματοποιήσει η ΔΔΕΕ, το συντομότερο δυνατό, αποστολή, με αντικείμενο την κατάσταση της υγείας των πολιορκούμενων πληθυσμών[semigr ]

5. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την κυβέρνηση και το Κοινοβούλιο της Βοσνίας-Ερζεγοβίνης, καθώς και στον Γενικό Γραμματέα του ΟΗΕ.